נורברט וינר

נורברט וינר (באנגלית: Norbert Wiener; 26 בנובמבר 1894 – 18 במרץ 1964) היה מתמטיקאי אמריקאי יהודי, הידוע בעיקר כמייסד הקיברנטיקה.

קורות חיים
וינר נולד בקולומביה שבמדינת מיזורי, ארצות הברית, להיסטוריון והבלשן לאו וינר. עוד לפני שהיה בן 12 סיים את לימודיו בתיכון והחל ללמוד באוניברסיטת טאפטס, ממנה קיבל תואר במתמטיקה לאחר שלוש שנים. הוא המשיך ללמוד באוניברסיטת הרווארד ובגיל 18 קיבל תואר דוקטור על מחקר שעסק בלוגיקה מתמטית. לאחר מכן עבר לאוניברסיטת קיימברידג', שם למד אצל ברטרנד ראסל וג. ה. הארדי. בשנת 1914 עבר לאוניברסיטת גטינגן שבגרמניה, שם למד אצל דויד הילברט ואדמונד לנדאו. בשנת 1915 מונה לעוזר פרופסור בהרווארד. בשנת 1919 החל ללמד מתמטיקה במכון הטכנולוגי של מסצ'וסטס, ובשנת 1932 נתמנה לפרופסור קבוע במכון זה.

הוא המשיך לבקר באירופה, בגטינגן ובקיימברידג'. נושאי מחקרו כללו, בין השאר, תנועה בראונית, אינטגרל פורייה, בעיית דיריכלה  ואנליזה הרמונית.

בשנת 1948 יצא ספרו המדעי הראשון, "קיברנטיקה" (Cybernetics or Control and Communication in the Animal and the Machine), על שם הספר נקרא הענף המדעי, העוסק בחקר תהליכי התקשורת, מערכות הבקרה ועקרונות המשוב בין בני אדם (או אורגניזמים אחרים), ארגונים ומכונות. בשנת 1950 יצא ספרו "אנשים ומוחות מכונה" (יצא בעברית בשנת 1960) ספר זה זכה להצלחה רבה ותורגם לשפות רבות. כמו כן כתב וינר שתי אוטוביוגרפיות, "מי שהיה ילד פלא", בשנת 1953, ו"אני מתמטיקאי", בשנת 1956.

בשנת 1960 פרש וינר לפנסיה. בשנת 1964 נפטר בגיל 69.

הנצחה והוקרה 
 פרס נורברט וינר למתמטיקה יישומית המוענק על ידי האגודה האמריקאית למתמטיקה והאגודה למתמטיקה תעשייתית ויישומית, החל משנת 1970
 פרס נורברט וינר על אחריות חברתית ומקצועית המוענק על ידי אגודת IEEE להשלכות חברתיות של טכנולוגיה, החל משנת (1987) 2013

קישורים חיצוניים

 אלי אשד, אידאולוגית הרימום על פי נורברט וינר, בלוג באתר "רשימות", 17.7.2009
 מסע בעידן הטכנולוגי

הערות שוליים

מתמטיקאים יהודים אמריקאים
בוגרי אוניברסיטת טאפטס
בעלי תואר דוקטור מאוניברסיטת הרווארד
סגל המכון הטכנולוגי של מסצ'וסטס
סגל אוניברסיטת הרווארד
יהודים זוכי המדליה הלאומית למדעים
זוכי מלגת גוגנהיים
אישים שהונצחו על בולי ישראל
פציפיסטים יהודים
אמריקאים שנולדו ב-1894
אמריקאים שנפטרו ב-1964